सर्वे कराया तो मिले 23 पात्र रोगी
कोटा| मेडिकलकॉलेज के अस्पतालों को भले ही भामाशाह स्वास्थ्य बीमा योजना के लिए पात्र रोगी नहीं मिल रहे, लेकिन योजना के नोडल ऑफिसर नीरज के. पवन ने एमबीएस अस्पताल में दो वार्डों का सर्वे कराकर घंटेभर में ही 23 पात्र रोगी ढूंढ निकाले। इसके बाद उन्होंने निर्देश भी दिए कि भर्ती होने वाला प्रत्येक रोगी पहले भामाशाह स्वास्थ्य बीमा योजना की कैनोपी पर जाकर स्वास्थ्य मार्गदर्शक से मिले। वहां तय हो जाए कि रोगी लाभान्वित होने लायक नहीं है तो फिर उसे सामान्य श्रेणी में मानकर भर्ती किया जाए। शाम को कोटा पहुंचे पवन ने एमबीएस अस्पताल पहुंच वार्डों का जायजा लिया। कुछ वार्डों में रोगियों से पूछा तो पता चला कि वे योजना में पात्र हैं, लेकिन उनका नामांकन ही नहीं हुआ। इसके बाद उनके निर्देश पर अस्पताल अधीक्षक डॉ. विजय सरदाना ने स्वास्थ्य मार्गदर्शकों को भेज सर्जरी ऑर्थाेपेडिक के दो वार्डों का सर्वे कराया। इसमें 23 ऐसे रोगी मिले, जो भामाशाह स्वास्थ्य बीमा योजना के पात्र थे। अधीक्षक ने बताया कि अब इनका सोमवार को नामांकन कराकर अब तक किए गए इलाज का पैसा क्लेम किया जाएगा। इसके बाद यह तय हुआ कि भर्ती होने वाले प्रत्येक रोगी को पहले स्वास्थ्य मार्गदर्शक के पास भेजा जाए। गौरतलब है कि योजना को लागू हुए 12 दिन हो गए, लेकिन कॉलेज के तीनों अस्पतालों में अब तक इस योजना में दो दर्जन रोगियों का भी नामांकन नहीं हो पाया है, जो काफी कम है। खुद पवन इससे नाराज दिखे।
hin_Deva hin_Deva